CELEX: 32020D1663
Language: ro
Date: 2020-11-06 00:00:00
Title: Decizia de punere în aplicare (UE) 2020/1663 a Comisiei din 6 noiembrie 2020 de modificare a anexelor I și II la Decizia 2004/558/CE în ceea ce privește statutul „indemn de boală” al Cehiei și aprobarea programului de eradicare în mai multe regiuni din Franța în ceea ce privește rinotraheita infecțioasă bovină [notificată cu numărul C(2020) 7578] (Text cu relevanță pentru SEE)

10.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 374/8
               
            
         DECIZIA DE PUNERE ÎN APLICARE (UE) 2020/1663 A COMISIEI
         din 6 noiembrie 2020
         de modificare a anexelor I și II la Decizia 2004/558/CE în ceea ce privește statutul „indemn de boală” al Cehiei și aprobarea programului de eradicare în mai multe regiuni din Franța în ceea ce privește rinotraheita infecțioasă bovină
         
            
               [notificată cu numărul C(2020) 7578]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 9 alineatul (2) și articolul 10 alineatul (2),
         întrucât:
         
                     (1)
                  
                  
                     Directiva 64/432/CEE stabilește normele de sănătate animală în ceea ce privește comerțul cu bovine în cadrul Uniunii. Articolul 9 din directiva menționată prevede că un stat membru care dispune de un program național obligatoriu de combatere a uneia dintre bolile enumerate în anexa E (II) la directiva în cauză poate înainta programul respectiv Comisiei spre aprobare. Articolul prevede, de asemenea, că pot fi solicitate garanții suplimentare în cadrul schimburilor comerciale cu bovine în cadrul Uniunii. Rinotraheita infecțioasă bovină, o boală cauzată de herpesvirusul bovin de tip 1 (BHV‐1), este inclusă în lista corespunzătoare bovinelor din anexa E (II) la Directiva 64/432/CEE.
                  
               
                     (2)
                  
                  
                     În februarie 2020, Franța a prezentat Comisiei documente justificative pentru aprobarea programului său național de combatere și eradicare a rinotraheitei infecțioase bovine care acoperă departamentele metropolitane franceze, cu excepția Corsicii, și a solicitat aprobarea de a aplica garanții suplimentare pentru rinotraheita infecțioasă bovină în conformitate cu articolul 9 din Directiva 64/432/CEE.
                  
               
                     (3)
                  
                  
                     Articolul 10 din Directiva 64/432/CEE prevede că un stat membru care consideră că teritoriul său este integral sau parțial indemn de una dintre bolile enumerate în anexa E (II) la directiva în cauză trebuie să prezinte Comisiei documentele justificative corespunzătoare. Articolul prevede, de asemenea, că pot fi solicitate garanții suplimentare în cadrul schimburilor comerciale cu bovine în cadrul Uniunii.
                  
               
                     (4)
                  
                  
                     În ianuarie 2020, Cehia a prezentat Comisiei documente justificative pentru ca întreg teritoriul său să fie considerat indemn de BHV-1 și a solicitat aprobarea de a aplica garanții suplimentare pentru rinotraheita infecțioasă bovină în conformitate cu articolul 10 din Directiva 64/432/CEE.
                  
               
                     (5)
                  
                  
                     Decizia 2004/558/CE a Comisiei (2) enumeră statele membre și regiunile acestora autorizate să aplice garanții suplimentare pentru rinotraheita infecțioasă bovină în conformitate cu articolele 9 și 10 din Directiva 64/432/CEE. În anexa I la Decizia 2004/558/CE sunt enumerate statele membre și regiunile acestora în care se aplică garanții suplimentare pentru rinotraheita infecțioasă bovină în conformitate cu articolul 9 din Directiva 64/432/CEE, iar în anexa II la Decizia2004/558/CE sunt enumerate statele membre și regiunile acestora în care se aplică garanții suplimentare pentru rinotraheita infecțioasă bovină în conformitate cu articolul 10 din Directiva 64/432/CEE.
                  
               
                     (6)
                  
                  
                     În urma evaluării documentelor justificative prezentate de Franța, departamentele metropolitane ale acestui stat membru, cu excepția Corsicii, ar trebui să figureze lista din anexa I la Decizia 2004/558/CE, iar garanțiile suplimentare pentru rinotraheita infecțioasă bovină ar trebui să se aplice în conformitate cu articolul 9 din Directiva 64/432/CEE.
                  
               
                     (7)
                  
                  
                     În plus, în urma evaluării documentelor justificative prezentate de Cehia, aceasta nu ar mai trebui să fie inclusă în lista din anexa I la Decizia 2004/558/CE, ci ar trebui să fie inclusă în lista din anexa II la decizia respectivă, iar garanțiile suplimentare pentru rinotraheita infecțioasă bovină ar trebui să se aplice în conformitate cu articolul 10 din Directiva 64/432/CEE.
                  
               
                     (8)
                  
                  
                     Prin urmare, anexele I și II la Decizia 2004/558/CE ar trebui modificate în consecință.
                  
               
                     (9)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Anexele I și II la Decizia 2004/558/CE se înlocuiesc cu textul anexei la prezenta decizie.
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 6 noiembrie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO 121, 29.7.1964, p. 1977/64.
         
            (2)  Decizia 2004/558/CE a Comisiei din 15 iulie 2004 de punere în aplicare a Directivei 64/432/CEE a Consiliului privind garanțiile suplimentare pentru schimburile intracomunitare cu bovine în ceea ce privește rinotraheita infecțioasă bovină și aprobarea programelor de eradicare prezentate de anumite state membre (JO L 249, 23.7.2004, p. 20).
      
      
         
            ANEXĂ
            
               
                  
                     „ANEXA I
                     
                                 Statele membre
                              
                              
                                 Regiunile din statele membre în care garanțiile suplimentare pentru rinotraheita infecțioasă bovină se aplică în conformitate cu articolul 9 din Directiva 64/432/CEE
                              
                           
                                 Belgia
                              
                              
                                 Toate regiunile
                              
                           
                                 Franța
                              
                              
                                 Regiunea Auvergne și Rhône-Alpes
                                 Regiunea Bourgogne-Franche-Comté
                                 Regiunea Bretania
                                 Regiunea Centre-Val de Loire
                                 Regiunea Grande Est
                                 Regiunea Hauts-de-France
                                 Regiunea Ile-de-France
                                 Regiunea Normandia
                                 Regiunea Nouvelle-Aquitaine
                                 Regiunea Occitania
                                 Regiunea Pays de la Loire
                                 Regiunea Provence-Alpes-Côte d'Azur
                              
                           
                                 Italia
                              
                              
                                 Regiunea Friuli-Venezia Giulia
                                 Provincia autonomă Trento
                              
                           
                                 Luxemburg
                              
                              
                                 Toate regiunile
                              
                           
               
               
                  
                     ANEXA II
                     
                                 Statele membre
                              
                              
                                 Regiunile din statele membre în care garanțiile suplimentare pentru rinotraheita infecțioasă bovină se aplică în conformitate cu articolul 10 din Directiva 64/432/CEE
                              
                           
                                 Cehia
                              
                              
                                 Toate regiunile
                              
                           
                                 Danemarca
                              
                              
                                 Toate regiunile
                              
                           
                                 Germania
                              
                              
                                 Toate regiunile
                              
                           
                                 Italia
                              
                              
                                 Regiunea Valle d’Aosta
                                 Provincia autonomă Bolzano
                              
                           
                                 Austria
                              
                              
                                 Toate regiunile
                              
                           
                                 Finlanda
                              
                              
                                 Toate regiunile
                              
                           
                                 Suedia
                              
                              
                                 Toate regiunile
                              
                           
                                 Regatul Unit
                              
                              
                                 Jersey
                              
                           
               ”